folketidende.dk - Lolland og Falster samlet et sted - Forside - 112 - Overforbrug af el afslørede væksthus med skunk
Overforbrug af el afslørede væksthus med skunk
Et ekstraordinært stort elforbrug afslørede væksthus med 149 hampplanter.
12. oktober 2017 kl. 11:11 Af Margit Olsen
Politiet var onsdag formiddag på besøg på en ejendom ved Vester Kippinge uden for Nørre Alslev, hvor der var registreret et ekstraordinært stort elforbrug.
Det viste sig at være på grund af et væksthus med varmelamper og ventilation, hvor i alt 149 hampplanter trivedes. Politiet høstede planterne og pillede udstyret ned. Politiet fandt på ejendommen både vægte og de såkaldte “pølsemandsposer” , som sælgere af hash bruger.
Parret der bor på stedet blev begge sigtet. Manden, en 40-årig mand, blev anholdt og taget med til afhøring på politistationen i Nykøbing. Her blev han sigtet for salg af euforiserende stoffer og derefter løsladt. Hans jævnaldrende sambo blev også sigtet i sagen.